[{"text_idx": "#000001", "text": "Zapatuan, ekainak 18, jokatuko dituzte Algortako San Nikolas plazako frontoian egunotan jokatzen ari diren pala-txapelketako finalak. Getxoko eta inguruko dozenaka lagun parte hartzen ari dira herri-proba horretan, eta horren nondik norakoak ezagutzeko gerturatu gara Algortako erdigunean dagoen gune horretara; bertan hartu gaituzte Unai Gardun\u0303ok eta Leire Mijangosek, herri-txapelketa horretako antolatzaileetako bik."}, {"text_idx": "#000003", "text": "Hasiera batean, kategoria bakarra zegoen, mistoa; baina, apurka-apurka, mailakatu egin zituzten. \"Orain dela bost edizio, bigarren kategoria bat sortu genuen, jokalarien arteko maila orekatzeko\", dio Gardun\u0303ok. Garai horretan, gizonezkoak eta emakumezkoak elkarregaz jokatzen zuten, \"baina emakumezko askok ez zuten parte hartzen, lotsagatik edo\", gaineratu du Mijangosek. Hala, neskentzako kategoria ezberdindu bat sortu zuten urte batzuk geroago, \"aparte izanda, erosoago gaudelako\", eta 12 bikotek parte hartzen dute aurten horretan. Gizonezkoen kasuan, aldiz, 29 taldek jokatzen dute lehenengo mailan, eta beste 48 bigarrenean, \"Bizkaia osotik etorritakoak\". Ildo horretan, Mijangosek inguruko herrietako emakumeak faltan bota eta horiek txapelketan parte hartzera animatzeko gonbitea egin du, gaur egun, jokalari gehienak herrikoak direlako, gizonezkoen kasuan ez bezala; \"asko kostatzen ari zaigu zabaltzea\"."}, {"text_idx": "#000005", "text": "San Nikolas plazako frontoian jokatzea \"engantxatu\" egiten duela diote biek: \"Berezia da, egitura ikustea besterik ez dago; zoru irregularra, zutabeak ditu, estua eta baxua da... Gainera, jolasteko orduan ia-ia edozerk balio du\". Ildo horretan, bitxitasun hori dela-eta, epaile-lanak egitea zaila dela diote antolatzaileek, eta, ondorioz, aurten erabaki dute halakorik ez egotea partiduetan. \"Erabaki guztiak bikoteen artean adosten dira\", dio Mijangosek, \"bai, finaletan agian bai egongo dira epaileak, baina, orokorrean, fair play delakoa sustatzea nahi genuen\", gaineratu du Gardun\u0303ok."}]